Yolanda av Ungarn

Yolanda av Ungarn (katalansk: Violant d'Hongria, født omkring 1216, død 9. oktober 1251 i Huesca) var dronning av Aragón fra 1235 til 1251. Hun var gift med kong Jakob I av Aragón.

Liv og virke
Yolanda var ungarsk prinsesse. Hun var datter av kong Andreas II av Ungarn og hans dronning Yolanda av Courtenay, og datterdatter av Peter II av Courtenay som var keiser i Det latinske riket i Konstantinopel. Ekteskapet med Jakob I av Aragón ble inngått etter initiativ av paven i 1234 og bryllupet sto året etter.«Violant d’Hongria», Gran Enciclopèdia Catalana.

Dronning Yolanda hadde stor innflytelse på sin mann. Kongen søkte hennes råd i statssaker, hun engasjerte seg i diplomatiske forhold og ivret for erobring av Valencia.«Violant, d'Hongria. Reina de la Corona d'Aragó» , Diccionari Biogràfic de Dones.

I løpet av 16 års ekteskap fødte Yolanda ti barn. To sønner ble konger: Peter III av Aragón og Jakob II av Mallorca. To av døtrene giftet seg med monarker i naboland og ble dronninger: Violante ble gift med Alfonso X av Castilla, mens Isabella ble gift med Filip III av Frankrike. Sønnen Sancho ble erkebiskop av Toledo.Louda, Jiri og Michael Maclagan: Lines of succession'', London: Time Warner Books, 2002, s. 90.

Etter eget ønske ble Yolanda gravlagt i Santa Maria de Vallbona de les Monges, der sarkofagen hennes fortsatt finnes.«Santa María Convent in Vallbona de Les Monges» , Spanias offisielle turismeportal.

Referanser

Kategori:Huset Árpád
Kategori:Aragón
Kategori:Kongelige spanjoler
Kategori:Personer fra Barcelona
Kategori:Fødsler i 1216
Kategori:Dødsfall i 1251